Document ID: 32005D0631

KOMISSION PÄÄTÖS,
tehty 29 päivänä elokuuta 2005,
Euroopan parlamentin ja neuvoston direktiivissä 1999/5/EY vahvistetuista olennaisista vaatimuksista, joilla varmistetaan Cospas-Sarsat-järjestelmän paikannuslähetinten pääsy hätäpalveluihin
(tiedoksiannettu numerolla K(2005) 3059)
(ETA:n kannalta merkityksellinen teksti)
(2005/631/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon radio- ja telepäätelaitteista ja niiden vaatimustenmukaisuuden vastavuoroisesta tunnustamisesta 9 päivänä maaliskuuta 1999 annetun Euroopan parlamentin ja neuvoston direktiivin 1999/5/EY (1), ja erityisesti sen 3 artiklan 3 kohdan e alakohdan,
sekä katsoo seuraavaa:
(1)
Eräät paikannuslähettimet, kuten 406 MHz:n taajuudella COSPAS-SARSAT-järjestelmässä toimivat EPIRB-hätäpoijut (Emergency position indicator radio beacons), ovat osa merenkulun maailmanlaajuista hätä- ja turvallisuusjärjestelmää GMDSS:ää (Global Maritime Distress and Safety System).
(2)
Solas-sopimuksen ulkopuolelle jääviin merialuksiin asennettavaksi tarkoitettuihin radiolaitteisiin, joiden tarkoituksena on osallistua merenkulun maailmanlaajuiseen hätä- ja turvallisuusjärjestelmään (GMDSS), liittyvistä olennaisista vaatimuksista 4 päivänä syyskuuta 2003 tehdyn komission päätöksen 2004/71/EY (2) mukaisesti EPIRB-laitteiden valmistajien on varmistettava laitteiden suunnittelu niin, että ne toimivat oikein, täyttävät kaikki merenkulun maailmanlaajuisen hätä- ja turvallisuusjärjestelmän (GMDSS) asettamat toiminnalliset vaatimukset hätätilanteessa sekä tarjoavat selkeän ja luotettavan yhteyden.
(3)
Muuhun käyttöön tarkoitetut paikannuslähettimet jäävät kuitenkin päätöksen 2004/71/EY ulkopuolelle. Edellä tarkoitetun tyyppisiä Cospas-Sarsat-paikannuslähettimiä odotetaan käytettävän runsaasti hätämajakkoina, minkä vuoksi on tarpeen säätää, että jos ne kuuluvat direktiivin 1999/5/EY soveltamisalaan, ne olisi suunniteltava siten, että ne toimivat hyväksyttyjen operatiivisten vaatimusten mukaisesti oikein ja täyttävät kaikki Cospas-Sarsat-järjestelmän vaatimukset.
(4)
Tämän päätöksen mukaiset toimet ovat vaatimustenmukaisuuden arviointi- ja markkinoiden valvontakomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Tätä päätöstä sovelletaan paikannuslähettimiin, joiden on määrä toimia 406 MHz:n taajuudella Cospas-Sarsat-järjestelmässä ja jotka eivät kuulu päätöksen 2004/71/EY soveltamisalaan.
2 artikla
Edellä 1 artiklassa tarkoitetut paikannuslähettimet on suunniteltava siten, että ne toimivat hyväksyttyjen operatiivisten vaatimusten mukaisesti oikein siinä ympäristössä, jossa niitä saatetaan käyttää. Hätätilanteissa niiden on tarjottava selkeä ja luotettava yhteys, oltava erittäin luotettavia ja täytettävä kaikki Cospas-Sarsat-järjestelmän vaatimukset.
3 artikla
Tämä päätös on osoitettu kaikille jäsenvaltioille.
Tehty Brysselissä 29 päivänä elokuuta 2005.

Labels: 12
7
8